ఝజ్జర్

ఝజ్జర్ హర్యానా రాష్ట్రం లోని పట్టణం. ఇది ఝజ్జర్ జిల్లా ముఖ్య పట్టణం. రేవారీ - రోహ్‌తక్ (జాతీయ రహదారి -352), చర్ఖి దాద్రి - ఢిల్లీ, గుర్‌గావ్ - భివాని రహదార్లు ఈ నగరం గుండా వెళ్తాయి. ఝజ్జర్, ఢిల్లీ నుండి దక్షిణంగా 55 కి.మీ. దూరంలో ఉంది. 

1857 సిపాయీల తిరుగుబాటులో పాల్గొన్నందుకు, హర్యానాకు చెందిన ముగ్గురు ప్రధాన నాయకులను ఢిల్లీ చాందిని చౌక్‌లోని కొత్వాలి వద్ద విచారించి ఉరితీశారు. బల్లభగఢ్ రాజా నహర్ సింగ్‌ను 1858 జనవరి 9 న ఉరితీయగా, ఝజ్జర్ నవాబు అబ్దుర్ రెహ్మాన్‌ను, ఫరూఖ్‌నగర్‌కు చెందిన నవాబు అహ్మద్ అలీని 1858 జనవరి 23 న ఉరితీశారు.

జనాభా 
2011 నాటికి ఝజ్జర్ జిల్లా జనాభా 9,56,907. జనాభాలో పురుషులు 54%, స్త్రీలు 46%. ఝజ్జర్ అక్షరాస్యత 80.83%, ఇది జాతీయ సగటు 74% కంటే ఎక్కువ. పురుషుల అక్షరాస్యత 89.44%, స్త్రీ అక్షరాస్యత 70.16%.

రవాణా సౌకర్యాలు 
ఝజ్జర్ రైల్వే స్టేషను (కోడ్ JHJ) ఢిల్లీ-దాద్రి రోడ్డుకు దగ్గర్లో ఉంది. భారతదేశపు మొదటి సిఎన్జి రైలు ఈ స్టేషను గుండా వెళ్తుంది. 

హర్యానాలోకెల్లా అతిపెద్ద బస్ స్టేషన్ (ISBT) ఝజ్జర్ నగరంలో ఉంది. ఇది రోహ్‌తక్-ఝజ్జర్-రేవారీ జాతీయ రహదారి-71 పై ఉంది. ఈ బస్‌స్టేషను 38 ఎకరాల విస్తీర్ణంలో ఉంది.

పట్టణ ప్రముఖులు 

 రోహిత్ శర్మ, క్రికెట్ ఆటగాడు
 వీరేందర్ సెహ్వాగ్, క్రికెట్ ఆటగాడు
 మానుషి చిల్లర్, విశ్వ సుందరి

మూలాలు